239 Mundus

Iste est locus peregrinacionis, tribulationis, operacionis, atque temptacionis. Vide ergo in mundo transitum peregrinacionis et paruipende quia non durat, Psal. [36: 35-36]: *Vidi impium superexaltatum, et transivi, et ecce non erat*.

¶ Exemplum de matrona que defleuit amissionem terrenorum non eternorum. Ideo magis querenda forent mansura, Psal. [118: 54]: *Cantabiles mihi erant justificationes tuæ in loco peregrinationis*.

Secundo, vide in hoc mundo tormentum tribulationis et sustine sicut ergo dietam aurum fornacem, Psal. [43:20]: *Humiliasti* me *in loco afflictionis*. Job 28[:1]: *Habet argentum venarum suarum principia, et auro locus est in quo conflatur*.

¶ Tercio, vide meritum operacionis et instanter age sicut formica in estate, Sap. 12[:19]: *Bonæ spei fecisti filios, quoniam judicans das locum pœnitentiæ in peccatis*. Et quamuis locus iste sit terribilis ingressu secundum illud, Gen. 28[:17]: *Terribilis est locus iste*! Tamen tenendus est vsque ad mortem sicut insecutus est in canibus non dimittit baculum, Eccle. 10[:4]: *Si spiritus potestatem habentis ascenderit super te, locum tuum ne demiseris*. Sed heu quia Job 24[:23] dicitur, *Dedit ei Deus locum pœnitentiæ, ille abutitur eo in superbiam*.

¶ Quarto, vide periculum temptacionis et caue sicut existens inter hostes cauet sibi. Nos autem 3. hostes habemus, mundum, carnem, demonem, Jos. 8[:9]: *Perrexerunt ad locum insidiarum*. Vnde et in *Vitis Patrum*, beatus Antonius vidit mundum laqueis repletum. Propter hoc dicitur Gen. 19[:17]: *Noli respicere post tergum, nec stes in omni circa regione*.

¶ Item, sicut in ager bona grana crescunt cum lolia et aliis herbis. In aera vero separantur ab illis in horreo. Quiescunt sine illis ita boni in hoc mundo viuunt cum malis, in iudiciose parabuntur ab illis. In regno quiescunt sine illis ista notatur Matt. 13[:29-30]: Vere zizanniis cum dicitur, *Sinite utraque crescere,* quo ad primum, V*sque ad messem*, quo ad secundum, *Colligite*,[[1]](#endnote-1)ergo quo ad tercium.

Item, in mundo sunt tria: mutabilitas deficiens, iniquitas interimens, penalitas conterens. De primo mundus est deficiens, nec mirum quia homo est mutabilis propter quem mundus creatus est de nichilo, Zach. 2[:1]: Leva *oculos* tuos in directum *et* vide.

¶ De secundo, homo est culpabilis quia positus est in ergastulo.

Item, quod mundus sicut mare tumet per superbiam.

Item, mundus sicut mare turbatur tribus de causis.

Vide supra capitulo [222] Mare.

Item, si te mundus temptet noli acquiescere quia ingratus est et mendax et maliciosus se. Primo, mundus pro seruicio ergo impenso non retribuit nisi peccatum. Vnde Bernardus, hoc solum habet mundana gloria quod suos cotempnis amatores et suos diligit contemptores. Vnde est de mundo sicut de perdice pullos habente, et aucupem adesse senciente, tunc retrahit se et fingit se volare non posse quod auceps estimans verum esse, insequitur. Perdix autem pausatiue sic volat donec venator a pullis elongetur, et sic auceps vtrumque perdit et perdicem et pullos. Expone quia auceps est homo querens temporalia perdix est, est mundus pariens diuicias tanquam pullos quas dum homo insequere morte /f. 73ra/ interueniente perdidit et matrem et pullos. Vnde Ambrosius, fructus mundi ruina est, ad hoc floret ut cadat, ad hoc blanditur ut decipiat, ad hoc germinat ut quod germinauerit, cladibus consumat. Et sic facietatem nec requiem prestat de mundi amatoribus dicitur in Psal. [11:9]: *In circuitu impii ambulant*. Quia solam rotam temporis amant. Vnde Gregorius, multi sunt qui transitoria appetunt, sed cum transitoriis transire nollent, sed velint nolint cum transitoriis transibunt.

¶ Anima quippe hominis non quiescit nisi in suo proprio vbi quod est centrum suum quod est beatitudo, et si quid querit extra non quiescit. Sed in transitoriis mundi non reperitur beatudo, sed declinacio quedam ab esse ad non esse. Vnde cum anima non inuenit hic beatitudinem, fastidit et transit ab vno ad aliquid querendo vlterius, et sic est incircuitu, 1 Reg. 25[:29]: *Anima inimicorum tuorum rotabitur, quasi in impetu et circulo fundæ*.

Secundo, mundus est mendax, nam secundum Hillarem, veritas nichil habet falsum, nichil incertum, nichil imperfectum, sed in mundo est falsitas, Jer. 16[:19]: *Vere mendacium possederunt patres nostri*. Et quamuis secundum Augustinum, mendacium sit falsa voluntatis significatio cum intencione fallendi. Ita tamen terrena sunt bonis significatio vera, sed malis significatio falsa, verbi gracia, quo ad primum secundum Chrisostomum, *Super Mattheum*, Deus creauit ista terrena fore delectabilia, non ut eis propter dilectionem fruamur, sed ut per hec intelligamus celestia fore delectabiliora. Quanto enim clarius sit celum quam terra, tanto gloriosiora sunt eius gaudia.

¶ Quantum ad secundum, quia terrena sint mala, si ergo falsa patet quia diuicie habent apparentem satietatem sed veram esuriem, Ysai. 29[:8]: *Sicut somniat esuriens*, quod *comedit*.

¶ Item, terrena habent apparentem dulcedinem, sed veram amaritudinem, Prou. 5[:3-4]: *Favus distillans labiis meretricis*, et sequitur, *novissima illius amara quasi absinthium*.

¶ Item, hunc apparentem sullimitatem set veram deteccionem, Job 30[:22]: *Elevasti me, et quasi super ventum ponens*; allisisti *me valide*. Sed in omnibus istis diabolus suggerit apparens bonum sed celans latens malum.

¶ Secundo, in hoc mundo non est veritas circa, sed incertitudo. Nam Eccle. 9[:1] dicitur, *Nescit homo* *an odio dignus sit uel amore*, id est, nescit anime certitudinem sed coniecturis, nisi hoc habeat per reuelacionem. De istis coniecturis dicit Chrisostomus, *Super Mattheum*, ignis cognoscitur sintillis erumpentibus, rosa odoribus, sol radiis.

De quibus, vide infra capitulo [327] Sanctus.

¶ Tercio, hic nota est veritatis perfeccio sed imperfeccio quia plures tendunt de perfeccione ad imperfeccionem quam econtra. Et in hoc assimilantur statue Nabugodonosor, Dan. 2[:32]: Cujus *caput* ex auro, *pectus et brachia de argento*, *venter et femora ex ære*, *tibiæ* ferreo: *pars pedum ferrea, et pars* testea. Sic multi in primo anno conuersionis sunt aurei, id est, feruientes et splendentes.

In secundo sunt argentei, id est, tepidi et negligentes quia argentum deficit ab auro et quantum ad volarem et quantum ad splendorem sic tales nec fulgent, quantum ad meritum nec quantum ad exemplum.

¶ In tercio anno efficiuntur enei, id est, sonantes, impacientes, et murmurantes.

In quarto anno fiunt ferrei, id est, importabiles, ponderosi, et indomabiles.

In quinto fiunt testi, id est, fragiles, omni temptacioni cedentes, sed talem statuam modicus lapis concutit in pedibus eo imminuit, quia modica temptacio uel tribulacio talem frangit.

¶ De tercio, mundus est maliciosus, [1] Joan. 5[:19]: *Mundus in maligno positus est*, id est, in malo igne.

¶ Nam sicut videmus de auibus et aliis animalis in domo incensa existentibus quod omnino volunt irruere in ignem quamuis abducantur. Sic est de hominibus mundo deditis quod volunt abstrahi a mundi contagiis. Vnde Augustinus in quodam *Sermone*, O vita presens, quot et quantos excecas qui te diligunt te non agnoscunt et qui te agnoscunt te non diligunt.

Item, quod mundus sit maliciosus et deceptorius patet per exempla. Nam mundus sicut faber ferrareus proicit ferrum ignitum in vico ut faciat equites descendere et manum comburere et nichil asportare, sic mundus proicit temporalia, etc.

¶ Item, mundus ludit cum homine sicut astutus cum fauo. In principio ponit et permittit hominem /f. 73rb/ lucrari ut audacter plus ponat, sed in fine mundus totum lucratur et etiam plus quam primo posuit.

¶ Item, lucrum hominis videtur simile lucro mercatorum mare transencium, qui multum lucrantur sed in fine perdunt merces et lucrum et seipsos in redeundo, Prou. 12[:27]: *Non inveniet fraudulentus lucrum*. Vnde tota vita nostra potest esse lucrum si velimus, nam diabolus in temptando parum offert pro anima nostra quia vnam modicam delectionem sed Christus offert vitam eternam. Sed sicut contigit in ludo taxillorum, qui perdit de bursa propria, sed qui lucratur lucratur sibi et circumstantibus. Sic est de bene viuente quod lucratur sibi et omnibus membris ecclesie.

Item, mundus quamuis pulcre promittit decipit. Tamen instat carnificis qui ducit porcum fabis vsque ad locum occisionis, et tunc dum comedit occidit sic licet mundus promittat corporis sanitatem, uite diurnitatem, fortune prosperitatem, penitentie oportunitatem, inuenitur tamen fallax quia sepe sanitas vertitur in morbum, diurnitas in breuitatem, prosperitas in aduersitatem, presumpcio in penitentiam. Vnde Augustinus in quodam *Sermone*, O presens uita tua quam ostendis longam ut perdas, aliis breuem ut penitere non permittas, aliis latam ut faciant quod voluerint, aliis angustam ut non possint benefacere.

Item, idem Augustinus in alio *Sermone*, O vita presens quot decipis et excecas. Cum enim fugis, nichil es. Cum appares vmbra es. Tamen exaltaris, fumus es. Stultis dulcis, sed sapientibus amara. Propter huius mundus conpertur columbe que libentius indificat vbi pulli eius auferuntur quam alibi, Osee [7: 11]: *[Et factus] est Ephraim quasi columba seducta non habens cor*.

Item, mundus fedat suos cultores. Vnde quidam, mundus non mundat sed mundus poluit omnes. Qui manet in mundo quomodo mundus erit, quasi dicens, ex quo ipse Deus mundum detestatur. Et tamen sine mundo viuere non possumus, non est mirum si quis sordescat in mundo. Quid ergo hec Deus altus opes ne detescatur habentes. Sed qui diuicias preposuere Deo, caueant ergo thesaurizantes quia defraudabuntur.

¶ Exemplum ad hoc Anselmi in libro *De similitudinibus*, pueri quandoque insectantes papiliones putant se rem preciosam apprehendere, sed in currendo post eas ledunt tibias et si apprehenderint vermen, fedam in manu rapuerunt. Sic mundus, homines per multa discrimina adquirunt temporalia, sed cespitantes sepe uulnerantur, sed in morte reperitur vermis consciencie qui numquam morietur, Ysai. vltimo [66: 24]: *Vermis eorum non morietur*. Et Eccle. 5[:9]: *Qui amat divitias fructum non capiet*.

¶ Item, mundus dicitur mare propter inquietudinem et amaritudienem in quo principalis nauis est cupiditas cui adherent tria genera scapharum: mercatorum, piscatorum, piratarum. Premi sunt in contractibus subdoli, secundi in curiis astituti, tercii sunt magistrates et probi in quibus sunt tria recium, scilicet, laqueus, viscus, hamus.

¶ Item, mundus iste comparatur foro vbi aliqui decipiuntur, aliqui lucrantur, et cum locus deseritur, fedus, et contemptibilis, sicut est de mundo, Sap. 5[:8]: *Quid nobis profuit superbia? aut divitiarum jactantia*? Omnia transierunt tamquam nauis.

¶ Item, mundus est erraticus, Osee 4[:1]: *Non est veritas in terra.* Ergo falsitas non est misericordia. Ergo crudelitas non est scientia. Ergo fatuitas.

¶ Tercio, mundus comparatur mari quia naufragus et periculosus. Cuius pericula sunt scopuli, Sirces, Sirena, Silla, Carildis, atque Bithalassus metuenda pericula ponti. Scopuli sunt saxa prominencia que naues illidentes frangunt. Sic in mundo sunt scandala propter que homo dimittit opera penitentie. Sirces sunt loca vbi fundus est inequales uel loca voraginosa. Sic in mundo vnus habet abundanciam, alius indigenciam, contra quod dicitur Prou. 30[:8]: *Divitias* et paupertates *ne dederis mihi sed tantum victui* in *tribue.*

¶ Silla est ingens saxum habens multa capita prominencia ad que fluctus collisi reddunt magnum sonum propter quod secundum poetas fingit, Scilla latrare. Sic in mundo sunt multi latratus uirgiorum litigancium.

¶ Carildis in mari Siculo est locus vertiginosus vbi naues transeuntes attrahuntur et demerguntur. Per quod designatur auaricia de qua Jer. 8[:10]: *A minimo usque ad maximum omnes sequuntur avaritiam*. Sed in hoc differunt ista duo quia Caribdis, etc. In die /f. 73va/ naturali fluctus[[2]](#endnote-2) absorbet et ter euomit, sed auaricia quod semel attrahit vix vnquam reddit. De expositione Caribdis vide Hugonem.

¶ Syrene sunt monstra marina que cantus dulcedine nautas attrahunt et absorbent, sic mundus per voluptates, Ysai. 13[:22]: Sirene *in delubris* voluptatum. De quarum expositione, vide Hugonem. Bitalassus est locus limosus et bituminosus manes inpingentes detinens, sic in mundo societas malorum est infectiua, Eccli. 13[:1]: *Qui tetigerit picem inquinabitur ab ea*. Ista pericula pertransit homo fide radicatus qui habet corpus pro naui in quo portat mercimonia preciosa, scilicet, animam cum potenciis et gratiis naturalibus et infusis.

¶ Nauta est racio que debet sedere in posteriori parte nauis et recolere de miseria sui ortus transacti et prospicere ad partem anteriorem, id est, ad mortem. Malum erectum in medio est spes, velum est caritas. Et sicut sedens in naui non percipit quam cito transit, nisi ad aliquid firmatum respiciat, sic viuens in hoc mundo nisi ad crucifixum intendat.

Item, Augustinus, *De 12 abusionibus*, quid longius a ratione, quam illa diligere que te amare non possunt. Et illum necgligere qui tui ditioni omnia prebet? Propter hoc non diligi. Si proximus a Deo precipitur. Quia proximus vicem amoris rependere potest, sed mundus non potest. Vnde Gregorius, 31, *Moralium*, admittunt homines in dilectione[[3]](#endnote-3) ea que secum in alio seculo societate gerere non possunt et dimittunt dilectionem proximi que ibi erit pro dilectione terrene substantie que ibi non erit. Ideo dicit [1] Joan. 2[:15-16]: *Nolite diligere mundum, neque ea quæ in mundo sunt. Si quis diligit mundum, non est caritas Patris in eo: quoniam omne quod est in mundo*, est aut *concupiscentia*, etc. Secundum iura homo non debet amicabiliter communicare cum tribus generibus hominum, scilicet, cum excommunicatis, cum hominibus alterius legis, nec cum publicis inimicis ecclesie. Superbia est excommunicacio quia separt a Deo. Vnde et primus angelus de celo est eiectus, primus parens de paradiso.

Secundo, nec cum eis qui sunt alterius legis. Ratio est quia familiaris communicacio facile format mores et trahit alium, sic familiaris cum concupiscencia carnis facile inficitur, eo quod caro sit alterius legis quam spiritus noster, secundum Apostolum, Rom. [7:23]: *Video aliam legem in membris meis, repugnantem legi mentis meæ*.

Tercio, primus inimicus est concupiscencia oculorum. Vnde Augustinus in quodam *Sermone* de beato Vincentio, mundus contra milites Christi duplicem aciem producit. Aut enim blanditur [ut decipiat], aut terret ut frangat.

¶ De primo, sciendum quod licet blandicie mundi videantur amicabiliter persuadere, tamen inimice sunt publice. Sicut adulter quamuis blandiatur, tamen inimicator, et adultera diceretur que plus diligeret annulum dant a sponso quam ipsum sponsum. Sic loquitur Jacobus apostolus c. 4[:4]: *Adulteri, nescitis quia amicitia hujus mundi inimica est* Deo? Vnde Augustinus, *De libero arbitrio*, libro secundo, capitulo 27, Ve qui derelinquerunt te ducem, et oberrent in vestigiis tuis, qui nutus tuos pro te amant, et obliuiscuntur quid innuas. Nutus tui sunt omne creaturarum decus. Et artifex innuit quodammodo peccatori, spectatori sui operis pulchritudinem. Similes sunt qui opera tua pro te amant, illis qui suaue et compositum carmen audiunt, et appreciant et ibi sistunt sententiam autem negligunt.

¶ Inde dicit Augustinus, *De doctrina Christiana,* libro 1, c. 8, hoc mundo vtendum est sicut vtuntur peregrini suis vehiculis terrestribus uel marnis quibus libenter carerent. Sic sine illis ad patriam intentam peruenire possent. Vnde 1 Cor. 7[:31]: *Qui utuntur hoc mundo, tamquam non utantur.* Inaffectum sed Num. 32[:29] legitur quod filii Ruben et Gad ita amenitate terre circa Jordanem delectati sunt quod ingredi terram promissam noluerunt. Sic secundum Gregorius, quos mundi delectamenta occupant, celum non desiderant. Vnde Bernardus, mundus est vbi malicie plurimum, vbi sapientie modicum, vbi omnia lubrica, viscosa, vbi anime periclitantur, corpora affliguntur.

Item, Augustinus, *De 12 abusionum* c. 6, mundi amor et Dei in vno corde similis cohabitare non possunt. Igitur mundus non est diligendus quia est vilis subsistentie. De primo, Bernardus in *Sermone de aduentu*, periculosa mundi sunt aurum et argentum. Sed quid sunt ista nisi terra rubea et arida. Ergo qui /f. 73vb/ diligit huius diligit terram, etc. Ad hoc dicit Augustinus, *Super canonica Joannis* homilia secunda, talis est quisque, qualis est eius dilectio. Terram diligis? terra es. Deum diligis? que dicam? Deus eris. Non dico ex me, Scripturas audiamus in Psal. [81:6]: *Ego dixi: Dii estis*. Si ergo uultis dii esse, nolite diligere mundum, neque ea que, etc. Gregorius, diu delicat te mundus immundus eris.

¶ De secundo, [1] Joan. 2[:17]: *Mundus* transibit, *et concupiscentia ejus.* Et 1 Cor. 7[:31]: *Præterit figura mundi hujus*. Ideo Gregorius, libro 18, *Moralium*, nemo potest mobilia diligere et ipse immobilis stare. Qui enim transeuncia amplectitur, eo ipso ad cursum tendit.

¶ Item, Gregorius, libro 10, *Moralium*, qui temporalia diligunt nullo modo stare possunt quia ipsa fugiunt quibus innituntur, Sap. 5[:8-10]: *Quid nobis profuit divitiarum jactantia*, etc. vsque *in fluctibus*. Vnde Chrisostomus *Super Mattheum*, homilia 27, forum est iste mundus, vbi omnia venialia sunt emendo et vendendo. Vbi inuicem se conueniunt. Fuge ergo ut nec patiaris fraudem nec facias. Secundum Philosophum, celum tangit et agit in inferiora elementa sed non econtro. Sic quamuis oporteat nos tangere mundum propter nostras necessitates, sumus cum celestes. Ita quod in nos nichil imprimat mundus, [1] Joan. 5[:19]: *Scimus quoniam ex Deo sumus: et mundus totus in maligno positus est*, id est, in malo igne. Et Dan. 3[:50]: ignis in quo proiecti eiciat celestes pueri *non tetigit eos, neque contristavit*. Quia Sap. 3[:1]: *Justorum animæ in manu Dei sunt, et non tanget illos tormentum mortis*. Igitur mundus relinquendus est tanquam ros excommunicata a Deo quod Spiritus Sanctus non concedit ei. Sacramenta sua persultum dabit vobis quem mundus not potest capere. Et vide quod Christus orauit pro crucifixoribus, non tamen pro mundo, Joan. 17[:9]: *Pro eis rogo; non pro mundo*. Sciens quod non sit orandum pro finali excommunicato et vide dictoriam quia que ad aliquos excommunicatos prohibetur communio, sed quoad prohibentur affectio et dileccio, [1] Joan. 2[:15]: *Nolite diligere mundum*, nec *ea quæ in mundo sunt*.

¶ Item, Jac. 4[:4]: *Amicitia hujus mundi inimica est* Deo. Et quare Christus tantum odit mundum triplex, est causa primo quia eum venientem uoluit cognoscere, [1] Joan. 2[:15] mundus eum odiuit et inuidus, Joan 15[:18]: *Si mundus* eos odit, *scitote quia me priorem vobis odio habuit*. Tercio quia odit eum ut malignus.

1. *Colligite* ] *add*. ergo F.128. [↑](#endnote-ref-1)
2. fluctus ] *corr*. fructus F.128. [↑](#endnote-ref-2)
3. dilectione ] *add*. ~~terrene substantie que ibi non erit. Ideo dicit~~ F.128. [↑](#endnote-ref-3)